For en lille uge siden skrev Nick Vejle på Facebook, at han nu er klar til en praktikplads. Kort tid efter har han sagt ja til hele fire praktiksteder.

- Jeg røvkeder mig af at gå herhjemme. Det er sgu ikke et liv for mig. Så kort kan det siges, når Nick Vejle fortæller, hvorfor han har valgt at give sig i kast med arbejdsmarkedet igen her knap 10 år efter den skæbnesvangre ulykke i Strandby, der for ham endte med en hjerneskade, som forårsagede taleforstyrrelser, problemer med motorik og ikke mindst en kraftigt forringet funktionsevne i venstre side. I sidste uge skrev han et opslag på Facebook , hvor han efterspurgte praktikpladser i lokalområdet, og det er blevet taget rigtigt godt imod. Hele fire praktikpladser har han nu sagt ja til. - Jeg fik at vide, at jeg gerne måtte være i praktik flere steder, og jeg vil gerne finde ud af, hvad jeg egentlig vil, så det kan jeg i hvert fald gøre nu, skriver Nick Vejle til TV2 Nord. Siden opslaget har mange spurgt ham, hvorfor han overhovedet gider at arbejde, nu hvor han er tildelt en førtidspension. Den tankegang kan Nick Vejle ikke sætte sig ind i. - Det er lidt en taber-mentalitet. Jeg vil gerne se, om jeg ikke kan få arbejdet mig frem til at komme i flexjob, fortæller han. Forskellige jobs Der er stor variation i de tilbud, Nick Vejle har fået efter opslaget, og derfor er det også fire vidt forskellige praktikpladser, han nu har givet sig i kast med. - Jeg har sagt ja til pladser hos Sportsmaster, Tagmaler Kim Bollerup, Sportscenter Nord og Frederikshavn Rideklub, fortæller han. Han har allerede haft sin første tjans som frivillig i rideklubben, og torsdag begyndte han i sportscentret. Fredag står den så på arbejde med Tagmaler Kim Bollerup og Sportsmaster. Udover muligvis at arbejde sig frem til et flexjob, er han glad for de fire praktikpladser af en meget simpel årsag. - Først og fremmest håber jeg bare på at møde en masse søde mennesker, for nu har jeg siddet hjemme i ni år, og det bliver man hurtigt sindssyg af, lyder det fra Nick Vejle. Et klart mål De mange praktikpladser giver også Nick Vejle en mulighed for at forbedre sin tale. Han har derfor lavet en ny aftale hos sin talepædagog. - Om to måneder begynder jeg hos "strømdamen", talepædagogen Lene Poulsen, igen. Hun har hjulpet mig så meget, så hun fortjener også lidt opmærksomhed, skriver han. Når man spørger 33-årige Nick, hvad det endelige mål med praktikpladserne er, giver han et meget klart svar. - Jeg tænker, at fremtidige mål er at se mine unger mere, fortæller han og tilføjer: - Og så vil jeg gerne finde en flot, sød tøs. Jeg har det sgu ikke godt med at være alene, slutter han interviewet af. Så er det ønske i hvert fald givet videre. Du kan se mere til Nick Vejle lige her: